PIB Headquarters
कोविड-19 से जुड़ी पीआईबी की दैनिक बुलेटिन

- भारत में प्रतिदिन 40 हजार से कम नए मामले दर्ज किए जा रहे हैं
- सक्रिय मामलों की संख्या में लगातार कमी आ रही है, सक्रिय मामलों की संख्या 4.4 लाख रह गई है
- प्रतिदिन आने वाले पॉज़िटिव मामलों की संख्या गिरकर 4 प्रतिशत से कम हुई —3.45 प्रतिशत पर आई
- कुल जांच की संख्या 13.3 करोड़ से अधिक हुई है
- पिछले 24 घंटों में 42,314 लोग उपचार के बाद ठीक होकर घर लौटे, सक्रिय मामलों की संख्या घटकर 4,38,667 रह गई है
- प्रधानमंत्री ने कोविड-19 से निपटने एवं प्रबंधन संबंधी तैयारियों और स्थिति की समीक्षा के लिए मुख्यमंत्रियों के साथ एक उच्चस्तरीय बैठक की अध्यक्षता की
- वित्त मंत्री श्रीमती निर्मला सीतारमण ने कहा - सुधारों की गति कोरोना महामारी के दौरान जारी रही, आगे भी जारी रहेगी
#Unite2FightCorona
#IndiaFightsCorona
भारत में प्रतिदिन 40 हजार से कम नए मामले दर्ज किए, सक्रिय मामलों की संख्या में लगातार कमी आ रही है, सक्रिय मामलों की संख्या 4.4 लाख रह गई है, प्रतिदिन आने वाले पॉज़िटिव मामलों की संख्या गिरकर 4 प्रतिशत से कम हुई —3.45 प्रतिशत पर आई
भारत ने छह दिन बाद, प्रतिदिन 40 हजार से कम नए मामले दर्ज किए। पिछले 24 घंटों में एक दिन में आने वाले नए मामलों की संख्या 37,975 हो गई है। 8 नवंबर से शुरू, पिछले लगातार 17 दिनों से, प्रतिदिन सामने आने वाले मामलों की संख्या 50,000 से नीचे बनी हुई है। देशभर में 2,134 प्रयोगशालाओं में बड़े पैमाने पर की जा रही जांचों के चलते, भारत की जांच अवसंरचना में पर्याप्त बढ़ोत्तरी हुई है। प्रतिदिन दस लाख से ज्यादा जांच कराने की अपनी प्रतिबद्धता को पूरा करते हुए, पिछले 24 घंटों में 10,99,545 नमूनों की जांच की गई है। इस तरह, देश में कराई गई कुल जांच की संख्या 13.3 करोड़ को पार कर  गई है। प्रतिदिन औसत 10 लाख से ज्यादा जांच कराये जाने के चलते पॉजिटिव मामलों की समग्र दर को निचले स्तर पर बनाए रखना सुनिश्चित हुआ है। यह अब भी गिरावट का रूख बनाये हुए है। पॉजिटिव मामलों की राष्ट्रीय समग्र दर आज 6.87 प्रतिशत है, जोकि सात प्रतिशत के आंकड़े से कम है। प्रतिदिन सक्रिय मामलों की संख्या अब मात्र 3.45 प्रतिशत है। बड़े पैमाने पर कराई जा रही जांचों के फलस्वरूप पॉजिटिव मामलों की दर को कम रखा जा सका है। प्रति 10 लाख पर जांचों  की संख्या बढ़कर 96,871 हो गई है।पिछले कुछ सप्ताह में सक्रिय मामलों की संख्या में लगातार गिरावट का रूख जारी है। पिछले 24 घंटों में 42,314 लोग उपचार के बाद ठीक होकर घर लौटे हैं। सक्रिय मामलों की संख्या गिरकर 4,38,667 पर आ गई है। भारत के कुल सक्रिय मामलों में मौजूदा सक्रिय मामलों का प्रतिशत 4.78 है, जोकि गिरावट का रूख दर्शाता है। रोगियों के ठीक होने की दर बढ़कर 93.76 प्रतिशत हो गई है। आज की तिथि पर कुल 86,04,955 रोगी ठीक हो चुके हैं।नये ठीक हुए रोगियों में से 75.71 प्रतिशत रोगी 10 राज्यों/केन्द्र शासित प्रदेशों से है। दिल्ली ने एक दिन में रोगियों के ठीक होने के सर्वाधिक मामले दर्ज किए हैं, जोकि 7,216 है। केरल में 5,425 लोग ठीक हुए हैं और महाराष्ट्र में 3,729 लोग ठीक होकर घर लौटे हैं।नये मामलों में 77.04 प्रतिशत रोगी 10 राज्यों/केन्द्र शासित प्रदेशों से है। दिल्ली में प्रतिदिन लगातार सर्वाधिक नये मामले दर्ज किए जा रहे है और इनकी संख्या 4,454 है।
ज्यादा जानकारी के लिए यहां जाएं: https://www.pib.gov.in/PressReleasePage.aspx?PRID=1675268
प्रधानमंत्री ने कोविड-19 से निपटने एवं प्रबंधन संबंधी तैयारियों और स्थिति की समीक्षा के लिए मुख्यमंत्रियों के साथ एक उच्चस्तरीय बैठक की अध्यक्षता की
प्रधानमंत्री श्री नरेन्द्र मोदी ने कोविड-19 प्रतिक्रिया एवं प्रबंधन की तैयारियों और स्थिति की समीक्षा के लिए सभी राज्यों और केन्द्र शासित प्रदेशों के मुख्यमंत्रियों के साथ आज  वीडियो कॉन्फ्रेंसिंग के जरिए आयोजित एक उच्चस्तरीय बैठक की अध्यक्षता की। बैठक में आठ राज्यों पर मुख्य रूप से ध्यान केन्द्रित किया गया, जिसमें हरियाणा, दिल्ली, छत्तीसगढ़, केरल, महाराष्ट्र, राजस्थान, गुजरात और पश्चिम बंगाल शामिल हैं। बैठक के दौरान कोविड-19 टीका आपूर्ति, वितरण और टीकाकरण की व्यवस्था के तौर-तरीके पर चर्चा हुई। प्रधानमंत्री ने कहा कि देश ने इस महामारी का सामना समन्वित प्रयासों से किया और रोगी के ठीक होने की दर तथा मृत्यु दर के मामले में भारत की स्थिति अन्य ज्यादातर देशों से बहुत बेहतर है। उन्होंने जांच और उपचार नेटवर्क के व्यापक विस्तार की चर्चा की और कहा कि पीएम केयर फंड का मुख्य जोर ऑक्सीजन मुहैय्या कराने पर रहा है। उन्होंने कहा कि मेडिकल कॉलेजों और जिला अस्पताओं को ऑक्सीजन उत्पादन के मामलों में आत्मनिर्भर बनाने के प्रयास किये जा रहे हैं और 160 से ज्यादा नये ऑक्सीजन संयंत्र लगाने की प्रक्रिया चल रही है।यह बताते हुए कि महामारी के प्रति लोगों की प्रतिक्रिया को समझना बेहद जरूरी है, प्रधानमंत्री ने कहा कि इसे चार स्तरों पर समझा जा सकता है। पहला, आशंका का माहौल था, जब लोगों में दहशत भर गई। दूसरे स्तर पर, इस वायरस के संबंध में आशंकाएं पैदा हुई, जब बहुत से लोगों ने इस बात को छुपाने का प्रयास किया कि वो इससे संक्रमित हो चुके हैं। तीसरा स्तर, इसे स्वीकार करने का था, जब लोगों ने इस वायरस के प्रति अधिक गंभीर रूख अख्तियार किया, जब उन्होंने बेहद सतर्कता का व्यवहार दर्शाया। चौथे स्तर पर, रोगियों के ठीक होने की बढ़ती दर के चलते, लोगों ने वायरस से सुरक्षित होने की एक भ्रामक धारणा बना ली, जिससे लापरवाही के कारण मामले बढ़े। प्रधानमंत्री ने इस बात पर जोर दिया कि चौथे स्तर पर इस वायरस से संक्रमण की गंभीरता के बारे में जागरूकता बढ़ाना सबसे महत्वपूर्ण काम है। उन्होंने कहा कि जिन देशों में शुरुआती चरण में महामारी का असर और प्रसार बहुत कम था, वहां इस तरह इसके प्रसार का जैसा रूख अब दिख रहा है, वैसा ही रुख हमारे कुछ राज्यों में भी दिखाई दे रहा है, इसलिए हमारे प्रशासन को कहीं ज्यादा सतर्कता और तत्परता से काम करने की जरूरत है।
ज्यादा जानकारी के लिए यहां जाएं: https://www.pib.gov.in/PressReleasePage.aspx?PRID=1675350
वित्त मंत्री श्रीमती निर्मला सीतारमण ने कहा - सुधारों की गति कोरोना महामारी के दौरान जारी रही, आगे भी जारी रहेगी, अर्थव्यवस्था बदलाव की कवायद का सामना कर रही है
केंद्रीय वित मंत्री निर्मला सीतारमण ने कहा है कि मौजूदा महामारी के दौर में जब परिस्थितियां विकास के प्रतिकूल हैं, तब भी सुधारों की गति जारी रही है और भविष्य में भी जारी रहेगी। वे भारतीय उद्योग परिसंघ द्वारा आयोजित राष्ट्रीय बहुराष्ट्रीय कंपनी सम्मेलन 2020 को सम्बोधित कर रही थीं। उन्होंने कहा कि वित्तीय क्षेत्र के व्यवसायीकरण और विनिवेश पर जोर जैसे सुधारों की तीव्र गति को बनाए रखने के लिए कई उपाय किये गये हैं। “सभी उद्यम,बहुराष्ट्रीय कंपनियां और भारतीय इंक, बड़े, मध्यम और लघु उद्यम व्यवसाय में बदलाव की कवायद का सामना कर रहे हैं। हमें यह सुनिश्चित करना होगा कि भारत को निवेश के लिए आकर्षक गंतव्य बनाने के लिए नीतियां सही हों।“ वित्त मंत्री ने कहा कि आत्मनिर्भर भारत अभियान के दायरे में सरकार द्वारा घोषित सुधारों ने नाभिकीय उर्जा और अंतरिक्ष जैसे विशिष्ट क्षेत्रों सहित कई सेक्टर विदेशी निवेशकों की भागीदारी के लिए खोल दिये हैं। इसके अतिरिक्त यह ध्यान रखना होगा कि इस पैकेज के बुनियादी सिद्धांत का उद्देश्य विश्व से भारत को अलग करना नहीं बल्कि घरेलू प्रतिस्पर्धा को सुधार कर उसे वैश्विक मूल्य श्रृंखला का अभिन्न हिस्सा बनाना है। श्रीमती सीतारमण ने कहा है कि भारत से बाहर संचालित बहुराष्ट्रीय कंपनियों  के लिए सुविधापूर्ण वातावरण सुनिश्चित करने की दिशा में भी सरकार सभी उपाय कर रही है। उन्होंने कहा, माननीय प्रधानमंत्री श्री नरेन्द्र मोदी बहुराष्ट्रीय कंपनियों  की चिंताओं के संबंध में स्वयं उनसे संवाद कर रहे हैं। सुधारों और करों की दरों में कमी से उत्साहित होकर कई सॉवरेन फंड ने सरकार से उसकी राष्ट्रीय अधोसंरचना पाइपलाइन में भागीदारी करने में दिलचस्पी जाहिर की है। सुधारों के एजेन्डा को आगे ले जाते हुए सरकार छह प्रदेशों में औषधि क्षेत्र, मेडिकल उपकरणों और एपीआई के उत्पादन और विनिर्माण के लिए समर्पित विशेष विनिर्माण जोन स्थापित करना सुनिश्चित कर रही है।
ज्यादा जानकारी के लिए यहां जाएं: https://www.pib.gov.in/PressReleasePage.aspx?PRID=1675219
केंद्रीय गृह मंत्री श्री अमित शाह ने भारतीय आयुर्विज्ञान अनुसंधान परिषद  और स्पाइसहेल्थ द्वारा संयुक्त रूप से विकसित मोबाइल कोविड-19 आरटी पीसीआर लैब का उद्घाटन किया
केंद्रीय गृह मंत्री श्री अमित शाह ने आज नई दिल्ली में भारतीय आयुर्विज्ञान अनुसंधान परिषद  परिसर में मोबाइल कोविड-19 आरटी पीसीआर लैब का उद्घाटन किया। यह मोबाइल लैब आईसीएमआर और स्पाइस हेल्थ ने संयुक्तरूप से शुरू की है। उद्घाटन समारोह में केन्द्रीय स्वास्थ्य और परिवार कल्याण मंत्री डॉक्टर हर्षवर्धन भी शामिल हुए। स्वास्थ्य अनुसंधान विभाग  के सचिव और आईसीएमआर के महानिदेशक डॉक्टर बलराम भार्गव, स्पाइसजेट के अध्यक्ष और प्रबंध निदेशक श्री अजय सिंह तथा स्पाइस हेल्थ की सीईओ सुश्री अवनी सिंह भी उद्घाटन कार्यक्रम में शामिल हुए।इस टेस्टिंग लैब और ऐसे ही अन्य लैब, जिन्हें स्थापित करने की योजना है, से कोविड-19 टेस्टिंग क्षमता में और वृद्धि होगी। इस लैब को एनएबीएल ने प्रमाणित किया है और आईसीएमआर ने इसे मान्यता दी है। कोविड-19 के लिए आरटी पीसीआर टेस्टिंग अत्यंत निर्णायक और महत्वपूर्ण है। इस टेस्ट की लागत 499 रूपये होगी जो आईसीएमआरवहन करेगा। आम जनता के लिए यह टेस्ट निशुल्क होगा। लोगों को सुलभ कोविड-19 टेस्टिंग उपलब्ध कराने की दिशा में यह एक महत्वपूर्ण प्रयास है। सैंपल लेने के बाद छह से आठ घंटे के अंदर टेस्ट रिपोर्ट उपलब्ध होगी जबकि इसी तरह के टेस्ट की रिपोर्ट मिलने में औसतन 24 से 48 घंटे का समय लगता है।
ज्यादा जानकारी के लिए यहां जाएं: https://www.pib.gov.in/PressReleasePage.aspx?PRID=1675194
गोवा पुलिस ने कोविड महामारी के दौरान सराहनीय काम किया: श्रीपद नाइक
केंद्रीय आयुष राज्य मंत्री  और रक्षा राज्य मंत्री श्रीपद नाइक ने सोमवार को कहा कि गोवा पुलिस ने कोरोना महामारी के दौरान सराहनीय काम किया है। इसलिए, इस सराहनीय सेवा के लिए सीएसआर के जरिए मदद प्रदान करने के उद्देश्य से गोवा शिपयार्ड ने पुलिस बल को 23.80 लाख रुपए का उन्नत लाइफ सपोर्ट एम्बुलेंस दान किया है। बेंगलुरू स्थित भारत इलेक्ट्रॉनिक्स लिमिटेड  एक बस में लगी हुई 2.50 करोड़ रुपए के लागत वाली कैंसर -डिटेक्शन मशीन भी प्रदान करेगा। मंत्री, पणजी पुलिस मुख्यालय में गोवा पुलिस को उन्नत लाइफ सपोर्ट एम्बुलेंस सौंपने के कार्यक्रम में बोल रहे थे। इस अवसर पर मुख्यमंत्री डॉ. प्रमोद सावंत, पुलिस महानिदेशक मुकेश कुमार मीना, गोवा शिपयार्ड के प्रमुख एवं प्रबंध निदेशक बीबी नागपाल उपस्थित थे।
ज्यादा जानकारी के लिए यहां जाएं: https://pib.gov.in/PressReleasePage.aspx?PRID=1675180
ट्राइब्स इंडिया ने नए सामाजिक रूप से प्रभावकारी प्रतिरोधक क्षमता बढ़ाने वाले उत्पाद लॉन्च किए
ट्राइब्स इंडिया अपने उत्पादों की पेशकश ग्राहकों के लिए आकर्षक बना रहा है और साथ ही साथ लाखों जनजातीय उद्यमियों को बड़ा बाजार पाने में मदद कर रहा है। पिछले कई महीनों से इस उद्देश्य के साथ ट्राइब्स इंडिया ने अनेक नए उत्पाद  और ई-टेलर्स पर उपलब्ध हैं। हाल में लॉन्च किया गया ट्राइब्स इंडिया ई-मार्केट भारत का सबसे बड़ा हस्तशिल्पों तथा जैविक उत्पादों का बाजार है, जो राष्ट्रीय और अंतर्राष्ट्रीय बाजारों से पांच लाख जनजातीय उद्यमियों को जोड़ता है। ई-मार्केटप्लेस जनजातीय उत्पादों और हस्तशिल्प को पूरे देश के ग्राहकों को उपलब्ध कराता है।
ज्यादा जानकारी के लिए यहां जाएं: https://www.pib.gov.in/PressReleasePage.aspx?PRID=1675109
बहुपक्षीय सहयोग से ही कोविड-19 जैसी वैश्विक चुनौतियों पर काबू पाया जा सकता है: डॉ. हर्षवर्धन
केंद्रीय स्वास्थ्य और परिवार कल्याण, विज्ञान और प्रौद्योगिकी और पृथ्वी विज्ञान मंत्री डॉ.हर्षवर्धन ने आज यहां वर्चुअल प्लेटफॉर्म के जरिए आयोजित किए गए पहले वर्चुअल एससीओ यंग साइंटिस्ट कॉन्क्लेव में कहा, “हमारी प्रमुख संस्था –भारतीय आयुर्विज्ञान अनुसंधान परिषद कोविड-19 टीकों के निष्पादन के परीक्षण में शामिल है। भारत टीके के सभी प्रमुख दावेदारों के लिए नैदानिक परीक्षणों की मेजबानी भी कर रहा है। भारत में लगभग 30 टीके विकास के विभिन्न चरणों में हैं। उनमें से दो विकास के सबसे उन्नत चरण में हैं –कोवैक्सिन जिसे आईसीएमआर-भारत बायोटेक मिलकर विकसित कर रहे हैं और कोविशील्ड जिसमें सीरम इंस्टीट्यूट ऑफ इंडिया एक भागीदार है। दुनिया की सबसे बड़ी टीका उत्पादक कंपनी सीरम इंस्टीट्यूट ऑफ इंडिया,ऑक्सफोर्ड विश्वविद्यालय द्वारा विकसित टीके का परीक्षण कर रही है। दोनों टीके नैदानिक परीक्षण के तीसरे चरण में हैं। हमारी सबसे बड़ी दवा निर्माता कंपनियों में से एकडॉ रेड्डीज लैबोरेटरीज, अंतिम चरण के मानव परीक्षणों के संचालन और नियामक अनुमोदन प्राप्त करने के बाद भारत में रूसी टीके वितरित करेगी।”
ज्यादा जानकारी के लिए यहां जाएं: https://www.pib.gov.in/PressReleasePage.aspx?PRID=1675459
पीआईबी के क्षेत्रीय अधिकारियों से मिली जानकारी
- महाराष्ट्र: महाराष्ट्र सरकार ने 25 नवंबर से प्रभावी, हवाई, रेल या सड़क मार्ग से राज्य की यात्रा करने वाले व्यक्तियों के लिए नए एसओपी  जारी किए हैं। नवीनतम आदेश के अनुसार विमान या ट्रेन से दिल्ली, राजस्थान, गुजरात और गोवा से महाराष्ट्र आ रहे घरेलू यात्रियों को कोविड निगेटिव होने की रिपोर्ट देनी होगी। हालांकि, सांगली, सतारा और वाशिम जिलों में कक्षा 9 से 12 तक के स्कूलों को फिर से खोलने की खबर है। मुंबई नगर निकाय, ठाणे, पुणे, नासिक और नागपुर के नेतृत्व वाले कई प्रमुख नगर निगमों ने कोविड-19 मामलों में वृद्धि के मद्देनजर अपने-अपने क्षेत्रों में स्कूलों को फिर से ना खोलने का फैसला किया है। महाराष्ट्र के मुख्यमंत्री ने लोगों से अपील की है कि वे मुंबई में छह दिसंबर को महापरिनिर्वाणदिवस,डॉ. बालासाहेब अम्बेडकर की पुण्यतिथि के मौके पर चैत्यभूमि पर जमा न हों।
- गुजरात: गुजरात में, सूरत नगर निगम ने शहर में कोविड मरीजों के लिए निर्धारित बेड को चार गुना बढ़ाने का फैसला किया है। गुजरात सरकार ने संक्रमण की जांच के लिए राज्य के चार प्रमुख शहरों में परीक्षण केंद्रों की संख्या बढ़ाने का भी फैसला किया है। गुजरात में कोविड-19 मामलों में हाल में आयी तेजी के बाद, राज्य सरकार ने अहमदाबाद, सूरत, वडोदरा और राजकोट में परीक्षण सुविधाओं में वृद्धि की है। दिवाली के बाद संक्रमण के नये मामलों में हुई वृद्धि के मद्देनजर अहमदाबाद नगर निगम  ने भी परीक्षण केंद्रों की संख्या बढ़ायी है। एएमसी ने शहर में 35 नए माइक्रो-कंटेनमेंट जोन भी घोषित किए हैं। इन नए कंटेनमेंट जोन में घर-घर जाकर जांच की व्यवस्था शुरू की गयी है। इस बीच, जिला अधिकारियों नेडांग और वलसाड जिलों में पर्यटन स्थलों को बंद कर दिया गया है।
- राजस्थान: राजस्थान के मुख्यमंत्री अशोक गहलोत ने कहा है कि राज्य में कोविड संक्रमण खतरनाक स्थिति की ओर बढ़ रहा है। उन्होंने कहा कि राज्य सरकार ने संक्रमण के प्रसार को रोकने के लिए जनहित में कड़े फैसले लिए हैं। मुख्यमंत्री ने सोमवार शाम वीडियो कॉन्फ्रेंस के माध्यम से राज्य में स्थिति की समीक्षा की। पहली बार, राज्य में कोविड-19 के सक्रिय मामलों की संख्या 24 हजार से अधिक हो गई है। पिछले तीन दिनों से हर दिन 3,000 से अधिक मामले सामने आ रहे हैं। जयपुर में, सक्रिय मामलों की संख्या आठ हजार से ऊपर पहुंच गयी है जबकि जोधपुर में सक्रिय मामलों की संख्या पांच हजार से अधिक है। अलवर, बीकानेर, अजमेर और कोटा जिलों में भी बड़ी संख्या में कोविड संक्रमण के मामले दर्ज किए जा रहे हैं। सोमवार को 18 लोगों की मौत के बाद, बीमारी से मरने वालों की संख्या बढ़कर 2,181 हो गई है।
- मध्य प्रदेश: मुख्यमंत्री शिवराज सिंह चौहान ने भोपाल में मास्क वितरित किए और कोविड-19 के बारे में जागरूकता बढ़ाने के लिए जनता से मास्क पहनने की अपील की। पिछले 24 घंटों में 1,701 नए मामले सामने आने के बाद राज्य में कोविड मामलों की संख्या 1.94 लाख से अधिक हो गयी। संक्रमण के कारण 10 मरीजों की मौत होने के साथ, बीमारी से मरने वालों की संख्या बढ़कर 3,172 हो गयी। इंदौर में सबसे ज्यादा 586 लोग संक्रमित हुए हैं, जबकि भोपाल में सोमवार को 349 नए संक्रमण हुए। मध्य प्रदेश में इस समय 12, 336 सक्रिय मामले हैं।
- छत्तीसगढ़: छत्तीसगढ़ में सोमवार को कोविड के 2,061 नये मामले सामने आए और 14 लोगों की मौत हो गयी।इसके साथकुल मामलों की संख्या बढ़कर 2,25,497 और मृतक संख्या 2,746 हो गयी।बीमारी से ठीक होने वाले की संख्या दो लाख को पार कर गई और 105 मरीजों को अस्पतालों से छुट्टी मिलने के बाद बढ़कर 2,00,825 हो गयी, जबकि 1,182 अन्य ने होम क्वारंटीन की अवधि पूरी कर ली। राज्य में अब 21,926 सक्रिय मामले हैं।
- गोवा: सोमवार को, गोवा ने कोविड-19 के 75 नए संक्रमण सामने आए और 104 लोग बीमारी से ठीक हुए। राज्य में 1,140 सक्रिय मामले दर्ज किए हैं। कोविड-19 से मौत की खबर नहीं हैं। सोमवार को 1,460 नमूनों की जांच के साथ राज्य की कोविड सकारात्मकता दर 5% थी और बीमारी से उबरने की दर 96% को छू गयी। गोवा की मृत्यु दर इस महीने की शुरुआत से एक दिन में औसतन दो से तीन मौतें हो गई है। इस महीने, नए मामलों में राज्य का दैनिक औसत 100 से 150 मामले हैं।
- केरल: कोविड-19 अनलॉक के साथ, राज्य सरकार ने कुछ शर्तों का पालन करने के बाद निजी ट्यूशन सेंटर, कंप्यूटर ट्रेनिंग सेंटर और डांस स्कूल खोलने की अनुमति दी है। हॉल में क्षमता से 50 प्रतिशत से कम उपस्थिति होनी चाहिए और अधिकतम 100 प्रशिक्षुओं को अनुमति दी जाएगी। इस बीच, राज्य स्वास्थ्य विभाग,आगामी नगर निकाय चुनावों के दौरान कोविड प्रोटोकॉल का कड़ाई से पालन सुनिश्चित करने के लिए चुनाव आयोग और संबंधित जिला प्रशासन की मदद से प्रयास कर रहा है। विभाग को अब भी उम्मीदवार और उनके साथ आने वाले लोगों के कोविड प्रोटोकॉल का उल्लंघन करने की रिपोर्ट मिल रही है। इस बीच, राज्य में कोविड-19 से उबरने वाले लोगों की संख्या कल पांच लाख का आंकड़ा पार कर गयी। परीक्षण सकारात्मकता दर 10.54% है। राज्य में 3,757 नए मामले और 22 मौतें दर्ज की गयीं। राज्य में कोविड से अब तक 2,071 लोगों की मौत हुई है।
- तमिलनाडु: तमिलनाडु में बुधवार को एक “भीषण चक्रवातीय तूफान” केकराईकल और ममल्लापुरम के बीच तमिलनाडु और पुदुचेरी के तटों को पार करने का अनुमान लगाया गया है। मुख्यमंत्री ई के पलानीस्वामी ने इसके आसन्न प्रभाव का आकलन करने के लिए सोमवार को एक उच्च स्तरीय बैठक की अध्यक्षता की। चक्रवात निवार: 30 नौकाओं में सवार कराईकल के मछुआरे समुद्र में फंसे हैं, पुदुचेरी में धारा 144 लागू की जाएगी; पुडुचेरी प्रशासन ने संवेदनशील और निचले इलाकों में रहने वाले लोगों को आश्रय प्रदान करने के लिए पुडुचेरी क्षेत्र में कुल 196 और कराइकल क्षेत्र में 50 राहत शिविर स्थापित किए हैं। मुख्यमंत्री ई के पलानीस्वामी ने जरूरत पड़ने पर तमिलनाडु अग्निशमन और बचाव सेवा से संपर्क करने के लिए आम जनता के लाभ की खातिर आज एक मोबाइल फोन-आधारित एप्लिकेशन ‘थी’ लॉन्च किया।
- कर्नाटक: मुख्यमंत्री और स्वास्थ्य मंत्री ने आज कोविड प्रबंधन से जुड़े प्रधानमंत्री के वीडियो सम्मेलन में भाग लिया। केंद्र सरकार के निर्देशों के अनुसार, राज्य में टीका वितरण की तैयारी चल रही है। 29,451 टीका वितरण केंद्रों और 10,000 से अधिक वैक्सीनेटरों की पहचान की गई है। स्वास्थ्य मंत्री डॉ. के सुधाकर ने कहा कि टीके के भंडारण के लिए राज्य में लगभग 2,855 कोल्ड चेन केंद्र हैं और पशु चिकित्सा विभाग एवं निजी अस्पतालों की कोल्ड स्टोरेज सुविधाओं का भी इस्तेमाल किया जाएगा।
- आंध्र प्रदेश: मुख्यमंत्री जगनमोहन रेड्डी ने अधिकारियों को टीका वितरण और तत्परता को लेकर एक कार्य योजना पेश करने का निर्देश दिया। उन्होंने प्रधानमंत्री नरेंद्र मोदी के साथ एक वीडियो कांफ्रेंस में हिस्सा लिया। मुख्यमंत्री ने वीडियो कांफ्रेंस के बाद अधिकारियों के साथ समीक्षा बैठक की और टीका वितरण में पालन किए जाने वाले तरीकों पर ध्यान देने का सुझाव दिया। उन्होंने कहा कि एक विशिष्ट तापमान पर टीके को स्टोर करना और उसे उसी तापमान पर दूरदराज के इलाकों में ले जाना महत्वपूर्ण है। आंध्र प्रदेश में 1.46 लाख लीटर की भंडारण क्षमता है, राज्य सेइसमें 1,69,500 लीटर की और वृद्धि करने के लिए कहा गया है।
- तेलंगाना: तेलंगाना में पिछले 24 घंटों में 921 नए मामले सामने आए हैं जबकि 1097 लोगों के बीमारी से उबरने की खबर है और चार मौतें हुई हैं। कुल मामले: 2,65,049; सक्रिय मामले: 11,047; मौतें: 1437; बीमारी से उबरने वालों की संख्या: 2,52,565,बीमारी से उबरने की दर 95.28 प्रतिशत है, जबकि देश भर में यह दर 93.7 प्रतिशत है।
- असम: पिछले 24 घंटों में असम में कोविड-19 के 169 मामलों का पता चला, कुल 25,225 लोगों की जांच की गयी।
- सिक्किम: सिक्किम में कोविड-19 के 41 नए मामलों का पता चला। कुल सक्रिय मामले 238 हैं जबकि 4,351 लोग बीमारी से उबरे हैं और उन्हें अस्पतालों से छुट्टी दे दी गयी है।
तथ्यों की जांच